তিনি মহেন্দ্র সিংহ ধোনি। ভারতের সর্বকালের সেরা অধিনায়ক বলে মানা হয় তাঁকে। আন্তর্জাতিক ক্রিকেটে রয়েছেন  ১২ বছরের উপর। এর মধ্যেই ওয়ার্ল্ড কাপ সহ বেশ কিছু বিশ্ব সেরার খেতাব এনে দিয়েছেন ভারতের ঝুলিতে। সেই ধোনিকে আর কতদিন দেখা যাবে আন্তর্জাতিক ক্রিকেটের মঞ্চে? একটি সর্বভারতীয় সংবাদমাধ্যমে প্রকাশিত সংবাদ অনুযায়ী, সম্ভবত ২০১৯ সাল পর্যন্ত খেলতে দেখা যাবে ভারতীয় অধিনায়ককে। ২০১৯ ইংল্যান্ড বিশ্বকাপের পরেই অবসর নে‌বেন ধোনি। শেষ হবে ভারতীয় ক্রিকেটের একটি স্বর্ণ অধ্যায়।
২০১৪ সালে টেস্ট ক্রিকেট থেকে অবসর নেওয়ার পর থেকেই ধোনির কেরিয়ার নিয়ে জল্পনা শুরু হয়ে গিয়েছিল বিভিন্ন মহলে। টেস্টের পরে একদিনের আন্তর্জাতিক ক্রিকেটকেও কবে বিদায় জানাবেন তিনি, তা নিয়ে নানা সময় নানা গুজব শোনা গিয়েছে। তবে এক সর্বভারতীয় সংবাদমাধ্যমের বিশ্বস্ত সূত্র মারফৎ এ খবর পাওয়া যাচ্ছে, ধোনি ইতিমধ্যেই ২০১৯-এর জন্য দল গঠন শুরু করে দিয়েছে। এর মাঝে অবশ্যই রয়েছে ২০১৭ চ্যাম্পিয়নস ট্রফি। 
এক সংবাদপত্রকে দেওয়া ইন্টারভিউতে আশিষ নেহরা জানিয়েছেন, ‘আমি তো এখনই ধোনির অবসর নেওয়ার কোনও কারণ দেখছি না। নিউজিল্যান্ড টেস্টের পরে ও দু’মাস সময় পাবে নিজেকে তৈরি করে আবার ফিরে আসার জন্য। আমার বিশ্বাস, ধোনিকে ইংল্যান্ডের বিরুদ্ধে সিরিজে নিউজল্যান্ড সিরিজের চেয়েও বেশি ফিট দেখাবে। তাছাড়া ২০১৯ ওয়ার্ল্ড কাপের জন্য প্রস্তুতি নেওয়ার পালাও এখন থেকে শুরু করা দরকার। তখন ধোনির বয়স হবে ৩৮। আর আমার তো মনে হয় না ভাল খেলার জন্য বয়স খুব একটা বড় ভূমিকা নেয় এখনকার দিনে।’